TPIPL ร่วง 6.85% หลังถูก ก.อุตฯ ฟ้องเรียกค่าเสียหายกว่า 4 พันลบ.
TPIPL ร่วง! 6.85% หลังถูก ก.อุตฯ ฟ้องเรียกค่าเสียหายกว่า 4 พันลบ.โดย ณ เวลา 10.05 น. ราคาร่วงลง 6.85% มาอยู่ที่ 2.72 บาท ลดลง 0.20 บาท มูลค่าซื้อขาย 591.01 ล้านบาท
16 ก.ค. 2558

ผู้สื่อข่าวรายงานว่า ราคาหุ้น บริษัท ทีพีไอ โพลีน จำกัด (มหาชน) หรือ TPIPL ณ เวลา 10.05 น. ราคาร่วงลง 6.85% มาอยู่ที่ 2.72 บาท ลดลง 0.20 บาท มูลค่าซื้อขาย 591.01 ล้านบาท เมื่อ โดยเปิดตลาดที่ 2.78 บาท ราคาทำระดับสูงสุดที่ 2.78 บาท และราคาปรับตัวลงต่ำสุดที่ 2.70 บาท
โดย TPIPL ระบุว่า ตามที่ปรากฏข่าวบริษัทถูกฟ้องในคดีแพ่งเกี่ยวกับเรื่องการทำแร่นอกเขตประทานบัตร โดยได้ฟ้องร้องเรียกค่าเสียหายเป็นจำนวนเงินประมาณ 4 พันล้านบาทนั้น
ขณะนี้บริษัทยังไม่ได้รับหมายเรียก และสำเนาคำฟ้องในคดีดังกล่าวแต่อย่างใด แต่ขอยืนยันว่าบริษัทไม่ได้กระทำผิดตามคำฟ้องของพนักงานอัยการดังกล่าว โดยที่ดินที่มีปัญหาข้างต้นเป็นที่ดินของบุคคลอื่น ซึ่งมีทางสาธารณะผ่าน ไม่ใช่ที่ดินของบริษัท ขณะนี้คดีอยู่ในดุลยพินิจของศาล ซึ่งบริษัทจะใช้สิทธิทางกฎหมายเพื่อต่อสู้คดีต่อไป
อย่างไรก็ดี จากการตรวจสอบพบว่า เมื่อวันที่ 8 ก.ค.58 กรมอุตสาหกรรมพื้นฐานและการเหมืองแร่ กระทรวงอุตสาหกรรม โดยพนักงานอัยการ จากจังหวัดสระบุรี ได้เป็นโจทก์ยื่นฟ้องบริษัทเป็นจำเลย ในคดีแพ่งหมายเลขดำที่ 776/2558 ของศาลจังหวัดสระบุรี ฐานละเมิดโดยเรียกค่าเสียหายให้ใช้ราคาแร่อุตสาหกรรม เป็นจำนวนทุนทรัพย์ 4,066,515,823.54 บาท
ทั้งนี้ บริษัทไม่ได้กระทำผิดตามคำฟ้องร้อง โดยที่ดินดังกล่าวที่มีปัญหาข้างต้นเป็นที่ดินของบุคคลอื่นซึ่งมีทางสาธารณะผ่าน มิใช่ที่ดินของบริษัท และขณะนี้คดีนี้อยู่ในดุลยพินิจของศาล และบริษัทจะใช้สิทธิทางกฎหมายเพื่อต่อสู้คดีต่อไป